ไฟแนนซ์ทูเดย์
ควันหลงปรับคณะรัฐมนตรี (ครม.) อาเสี่ยวิรุฬ เตชะไพบูลย์ รมช.คลัง หลุดโผในโค้งสุดท้าย
1 พ.ย. 2555

ควันหลงปรับคณะรัฐมนตรี (ครม.) อาเสี่ยวิรุฬ เตชะไพบูลย์ รมช.คลัง หลุดโผในโค้งสุดท้าย 
เพราะตำแหน่งรัฐมนตรีเกิน แต่ยังมีสัญญาใจอีก 6 เดือน เสี่ยวิรุฬจะได้กลับมานั่งในตำแหน่งนี้อีกครั้ง งานทั้งหมดที่เสี่ยวิรุฬเคยกำกับดูแล ก็ให้ กิตติรัตน์ ณ ระนอง รองนายกรัฐมนตรีและ รมว.คลัง กำกับไปก่อน




...สำหรับกิตติรัตน์ถือว่าไม่ธรรมดา นอกจากยังควบสองตำแหน่งเหมือนเดิม ยังถูกส่งไปนั่งเป็นรองหัวหน้าพรรคเพื่อไทยอีก 1 ตำแหน่ง เห็นทีจะตีตั๋วนั่งเป็นรัฐมนตรีคุมเศรษฐกิจยาวตราบเท่าที่นายกรัฐมนตรียังเป็น ยิ่งลักษณ์ ชินวัตร
...โครงการกองทุนตั้งตัวได้มีเงินงบประมาณกองอยู่ร่วม 6,300 ล้านบาท เริ่มมีกลิ่นไม่ดี เมื่อเงินที่มีอยู่แทนที่จะนำไปปล่อยกู้ให้กับนักศึกษาที่คิดจะทำธุรกิจ แต่กลับมีความพยายามของนักการเมืองไซฟอนเงินไปซื้อตึกตั้งสำนักงานของกองทุนเป็นเงินกว่าพันล้านบาท โดยมีคำถามตามมาว่า กองทุนจำเป็นต้องมีสำนักงานเป็นตึกใหญ่โตขนาดนั้นหรือไม่ รัฐมนตรีจ๋าช่วยตอบหน่อย
...ปัญหาธนาคารเอสเอ็มอีแบงก์กลายเป็นหนังชีวิต เมื่อ โสฬส สาครวิศว อดีตกรรมการผู้จัดการ ยื่นฟ้องให้เอาผิดกับคณะกรรมการของธนาคารที่เลิกจ้างให้ออกจากงาน ขณะที่คณะกรรมการตรวจสอบก็ตั้งท่าขุดคุ้ยการบริหารที่ผิดพลาด จนทำให้เกิดความเสียหายเพื่อฟ้องกลับ เห็นทีเอสเอ็มอีแบงก์จะทรุดหนักขึ้นไปอีก